Twee motorfietsryers sterf in Gauteng-botsingsArgieffoto: Netcare 911 Twee motorfietsryers is Sondag in afsonderlike botsings in Gauteng oorlede. Shawn Herbst, woordvoerder van Netcare 911, het gesê paramedici is Sondag omstreeks 7:00 na ŉ voorval in Garsfontein in Pretoria ontbied. By hul aankoms op die toneel in St. Bernard-rylaan het hulle ŉ motorfietsryer aangetref wat beheer oor sy motorfiets verloor en teen ŉ sypaadjie vasgery het. Volgens Herbst het die 21-jarige man kritieke beserings opgedoen en is hy op die toneel dood verklaar. Die voorval word ondersoek. Intussen is ŉ vrou Sondagmiddag in Meyerton in ŉ motorfietsongeluk dood. Volgens Werner Vermaak, woordvoerder van ER24, is paramedici kort ná 13:00 na die toneel in Bolton Wold ontbied waar ŉ motorfiets van agter teen ŉ bakkie gebots het. “By ons aankoms is ŉ vrou met kritieke kop- en interne beserings aangetref. Paramedici het alles probeer om haar by te bring maar sy is op die toneel dood verklaar. “ŉ Man wat glo ook op die motorfiets was, het matige beserings opgedoen en is op die toneel behandel voordat hy na ŉ nabygeleë hospitaal geneem is vir verdere behandeling.” Die presiese omstandighede rondom dié voorval word ondersoek.